
1. Summit-ul UE de la Salonic 

 

În perioada 19-20 iunie a.c., la Salonic a avut loc reuniunea Consiliului European, ultimul summit prezidat de Grecia care va preda Italiei, la 1 iulie 2003, preşedinţia semestrială a Uniunii Europene. 

Ca urmare a disensiunilor dintre unele state europene şi SUA pe tema Irakului, pe ordinea de zi a summit-ului s-a aflat, pentru prima dată la acest nivel, problema unei strategii comune de securitate a UE în cazul unei crize internaţionale. Lista de teme a reuniunii a mai cuprins, printre altele, situaţia programelor nucleare ale Iranului şi Coreei de Nord şi riscurile proliferării armelor de distrugere în masă, nucleare, biologice sau chimice; situaţia din Orientul Mijlociu; probleme privind Curtea Penală Internaţională; lupta împotriva corupţiei şi a crimei organizate; problema azilului şi a migraţiei; extinderea europeană şi noul Tratat constituţional prezentat de Convenţia pentru Viitorul Europei.

La iniţiativa preşedinţiei elene a UE, la 21 iunie a.c., la Porto Carras (lângă Salonic) a avut loc un summit între liderii Uniunii Europene şi reprezentanţii a cinci ţări din Balcanii de vest - Albania, Bosnia-Herţegovina, Serbia-Muntenegru, Macedonia şi Croaţia - având ca obiectiv reafirmarea perspectivelor europene ale acestor ţări şi stimularea procesului de reforme. 

Ideea unei strategii europene de securitate a fost lansată la începutul lunii mai a.c., de ministrul grec de externe, Georgios Papandreou, care a preluat drept model strategia naţională de securitate americană, "National Security Strategy". "O Uniune Europeană cu 25 de membri, cu cel puţin 450 de milioane de locuitori şi care produce un sfert din profitul economiei mondiale nu poate să închidă ochii la ceea ce se întâmplă în lume, ci trebuie să joace un rol important", a subliniat Înaltul reprezentant al UE pentru politică externă, Javier Solana. Însărcinat de liderii europeni prezenţi la reuniune să pună bazele viitorului concept strategic european, J. Solana a prezentat un raport succint privind noile ameninţări la adresa UE: "terorismul, armele de distrugere în masă, crima organizată şi statele care nu respectă legislaţia internaţională", documentul reluând principiile stabilite la 16 iunie a.c., la Luxemburg, în materie de combatere a armelor de distrugere în masă. 

În raportul prezentat la summit, Înaltul reprezentant al UE a pledat pentru ca Uniunea Europeană "să îşi asume rolul de actor mondial, prin adoptarea unei strategii de securitate autonomă", pentru a face faţă noilor ameninţări internaţionale. Potrivit oficialului european, "cel mai teribil scenariu ar fi acela în care grupările teroriste ar intra în posesia armelor de distrugere în masă". 

Subliniind importanţa relaţiei transatlantice, J. Solana a afirmat că europenii nu trebuie să îşi bazeze securitatea pe un parteneriat exclusiv cu SUA. În opinia lui J. Solana, "consolidarea unui sistem multilateral trebuie să fie punctul central al obiectivelor strategice ale UE". În acest context, liderii Uniunii Europene au apreciat că "este de o importanţă primordială ca relaţiile transatlantice să se dezvolte echitabil în toate domeniile, astfel încât să fie nu numai în avantajul celor două părţi, ci şi al întregii comunităţi internaţionale". De asemenea, UE doreşte consolidarea relaţiilor cu SUA, inclusiv în ceea ce priveşte elaborarea conceptului strategic european cu toate că problema irakiană a provocat tensiuni puternice între mai multe state europene, printre care Franţa şi Germania, acestea adoptând o atitudine ostilă faţă de războiul declanşat de Statele Unite împotriva regimului de la Bagdad. Totuşi, în opinia lui Javier Solana, "climatul politic s-a ameliorat considerabil, iar summit-ul UE-SUA, care va avea loc la 25 iunie a.c., la Washington, are şanse reale de a fi un succes". 

Pe de altă parte, analizând situaţia recentă din Orientul Mijlociu, Uniunea Europeană a lansat apeluri către statele şi organizaţiile care se află la originea tensiunilor internaţionale actuale. Astfel, UE a cerut organizaţiei "Hamas" să accepte încetarea focului şi să pună capăt oricărei activităţi teroriste. De asemenea, liderii europeni au solicitat Israelului "să renunţe la politica şi activităţile de colonizare şi să pună capăt confiscărilor de teren şi construcţiei perimetrului de securitate, care separă Israelul de teritoriile palestiniene". UE consideră că există o oportunitate istorică pentru o pace definitivă în Orientul Mijlociu şi a cerut aplicarea rapidă a prevederilor planului internaţional de pace elaborat de Statele Unite, Uniunea Europeană, Rusia şi ONU, exprimându-şi dorinţa de a contribui la facilitarea punerii în practică a acestui document "în special prin constituirea unui mecanism de control credibil şi eficient". 

Liderii UE au solicitat Iranului asigurarea unei transparenţe depline pentru programul nuclear al acestei ţări. Aceştia au cerut guvernului iranian "să semneze şi să ratifice în regim de urgenţă şi fără condiţii protocolul adiţional al Tratatului de Neproliferare Nucleară", care ar permite Agenţiei Internaţionale pentru Energie Atomică (AIEA), efectuarea de controale neanunţate la instalaţiile nucleare iraniene. 

În plus, reprezentanţii Uniunii Europene au cerut desfiinţarea definitivă a programului de înarmare nucleară dezvoltat de Coreea de Nord. UE solicită autorităţilor de la Phenian să "evite orice acţiune susceptibilă de a agrava criza din peninsula coreeană", oferindu-şi sprijinul pentru "identificarea unei soluţii diplomatice multilaterale". 

În ceea ce priveşte situaţia din Irak, liderii Uniunii Europene s-au exprimat în favoarea implicării Organizaţiei Naţiunilor Unite în constituirea viitorului guvern irakian. Totodată, liderii europeni au salutat "ameliorarea situaţiei pe plan umanitar din Irak", însă s-au declarat îngrijoraţi de problemele care continuă să ameninţe securitatea populaţiei civile din această ţară. 

Pe parcursul primei şedinţe de lucru, consacrată politicii europene referitoare la regimul solicitanţilor de azil şi la fenomenul de imigraţie, majoritatea şefilor de stat şi de guvern şi-au exprimat rezervele faţă de controversata propunere a Marii Britanii (retrasă din cadrul proiectului de concluzii finale ale reuniunii) privind crearea, sub forma unui proiect pilot, a unor centre de tranzit în ţările din afara Uniunii Europene, pentru evaluarea solicitărilor de azil. 

"Marea Britanie va putea să aplice acest proiect în regim de colaborare, însă este exclus să realizeze aceast lucru beneficiind de asistenţa, finanţarea sau sprijinul UE", a precizat ministrul de externe al Suediei, Anna Lindh, a cărei ţară face parte dintre principalii oponenţi ai proiectului britanic, alături de Germania. La rândul său, Comisarul european pentru Justiţie şi Afaceri Interne, Antonio Vitorino, a apreciat că "problema imigraţiei nu constă în elaborarea de proiecte pilot", subliniind că această chestiune trebuie clarificată "în conformitate cu prevederile Convenţiei de la Geneva, cu privire la tratamentul şi repartizarea gestiunii cererilor de azil". 

Liderii europeni au aprobat iniţiativa de creare a unei baze de date comune referitoare la vize, pentru a combate mai eficient fenomenul imigării ilegale. De asemenea, liderii UE au mandatat Comisia Europeană să aloce o sumă de până la 140 de milioane de euro pentru dezvoltarea acestei baze de date şi pentru elaborarea de proiecte de cooperare în zonele de frontieră şi de repatriere a imigranţilor clandestini. 

Participanţii la summit au reafirmat, totodată, necesitatea unei "concluzionări rapide a acordurilor de repatriere a imigranţilor ilegali cu ţările de origine", în acest sens, Comisia Europeană propunând recent un nou program de asistenţă în valoare de 250 de milioane de euro, pe o perioadă de cinci ani, pentru ţările care vor semna acordurile aferente. Executivul european, care are misiunea de a conduce tratativele în acest domeniu, a încheiat asemenea acorduri cu Sri Lanka, Hong-Kong şi Macao, în prezent purtând negocieri cu alte opt ţări - Maroc, Rusia, Pakistan, Ucraina, Albania, Algeria, China şi Turcia. 

 

▪ Principalele concluzii ale summit-ului european de la Salonic 

 

Principalele puncte ale concluziilor adoptate de liderii Uniunii Europene sunt următoarele: 

- Constituţia europeană 

Şefii de stat şi de guvern din UE afirmă faptul că "textul de proiect al tratatului constituţional reprezintă o bază pentru viitoarea conferinţă interguvernamentală". În acest sens, Consiliul European a invitat viitoarea preşedinţie italiană să lanseze în luna iulie procedura necesară pentru ca respectiva conferinţă să poate fi convocată în octombrie 2003, potrivit prevederilor art. 48 al Tratatului European. Potrivit concluziilor preşedinţiei Consiliului European, "Conferinţa trebuie să îşi finalizeze lucrările şi să aprobe tratatul constituţional în timp util, astfel încât cetăţenii europeni să fie informaţi în legătură cu acest document înainte de alegerile pentru Parlamentul European, din iunie 2004". Tratatul constituţional trebuie semnat de noii membri imediat după aderarea la UE, care va avea loc la 1 mai 2004. 

- Imigraţia şi azilul 

În concluziile preşedinţiei Consiliului European se afirmă că liderii europeni intenţionează să creeze o bază de date comună în domeniul vizelor, pentru o luptă mai eficientă împotriva imigraţiei clandestine. Sistemele de informare privind vizele (VIS şi SIS II) vor conţine date despre toate vizele acordate de statele membre UE şi vor permite combaterea tuturor formelor de fraudă, cu ajutorul unor date biometrice, precum amprenta digitală sau configuraţia irisului, care vor figura în documente. 

În ceea ce priveşte dreptul de azil, Consiliul European şi-a reafirmat intenţia de "a institui un regim de azil european comun". Propunerea britanică vizând crearea unor "zone de protecţie sub egida UE" nu a fost aprobată de liderii europeni. Implementarea unei politici comune în priviţa returnării imigranţilor ilegali aparţine statelor membre UE, dar eficientizarea acestei activităţi necesită eforturi financiare din partea instituţiilor europene. În acest sens, Consiliul European recomandă Comisiei Europene să examineze toate aspectele privind realizarea unui instrument financiar comunitar care să conducă până la sfârşitul anului 2003 la punerea în practică a Programului de Acţiune privind returnarea refugiaţilor ilegali.

De asemenea, UE a subliniat "importanţa asigurării continuităţii şi coerenţei acţiunii sale în domeniul controalelor la frontierele maritime".

- Extinderea europeană 

UE apreciază că "rezultatele referendumurilor din Malta, Slovenia, Ungaria, Lituania, Slovacia, Polonia şi Republica Cehă au imprimat un nou elan procesului de ratificare a extinderii europene. Acest proces trebuie finalizat la data stabilită pentru ca noile state membre să poată adera la Uniune la 1 mai 2004". 

În privinţa Turciei, "Consiliul European salută angajamentul guvernului turc de a continua procesul de reforme şi în special de a finaliza proiectele legislative restante până la sfârşitul anului 2003". 

Uniunea Europeană va depune eforturi pentru a încheia negocierile de aderare cu România şi Bulgaria în anul 2004. "Pornind de la progresele realizate, care sunt considerabile, Uniunea susţine eforturile depuse de România şi Bulgaria în vederea atingerii obiectivului privind încheierea negocierilor în 2004 şi invită aceste ţări să îşi accelereze pregătirile", se menţionează în concluziile preşedinţiei Consiliului. 

În privinţa celorlalte state balcanice, Consiliul este decis "să susţină deplin şi eficient perspectiva europeană a Balcanilor occidentali, care vor face parte integrantă din UE în momentul în care vor fi îndeplinite toate criteriile stabilite". 

- Strategia europeană de securitate, armele de distrugere în masă şi relaţiile dintre UE şi SUA

Consiliul i-a solicitat Înaltului reprezentant al UE pentru Politică Externă, Javier Solana, să îşi finalizeze propunerile în vederea adoptării unei strategii de securitate a UE până la lucrările summit-ului din decembrie 2003. 

Consiliul European a remarcat în mod deosebit progresele realizate în sectorul militar, apreciind capacitatea operaţională militară europeană care a îndeplinit prevederile Petersberg. Luând în considerare concluziile Consiliului European de la Bruxelles (21-22 martie a.c.), liderii UE apreciază drept necesară înfiinţarea unui comandament comun UE-NATO care să coordoneze operaţiunile strategice de transport aerian, precum şi crearea Agenţiei Europene pentru Dezvoltarea Capabilităţilor Militare, fapt care va conduce la obţinerea unui mediu favorabil dezvoltării unei industrii de armament competitive.

UE şi-a exprimat îngrijorarea în legătură cu riscul proliferării armelor de distrugere în masă. În acest sens, Uniunea a solicitat Coreei de Nord să renunţe la programul nuclear şi a cerut Iranului să ratifice urgent şi necondiţionat protocolul adiţional al Agenţiei Internaţionale pentru Energie Atomică (AIEA). 

În privinţa relaţiilor dintre Uniunea Europeană şi SUA, liderii UE sunt convinşi de faptul că relaţiile transatlantice trebuie "să se dezvolte echitabil în toate domeniile". Uniunea Europeană speră ca lucrările viitorului summit UE-NATO să aducă rezultate concrete în planul cooperării dintre cele două părţi. 

- Orientul Mijlociu 

Liderii Europeni au cerut organizaţiei "Hamas" să anunţe imediat încetarea focului şi au ameninţat cu adoptarea de măsuri pentru reducerea surselor de finanţare ale grupării palestiniene, dacă aceasta nu va renunţa la activităţile teroriste. 

Uniunea Europeană apreciază că nu există o altă alternativă la "foaia de parcurs" iniţiată de Cvartet şi cheamă cele două părţi implicate, palestiniană şi israeliană, la respectarea prevederilor acesteia. 

- Curtea Penală Internaţională 

UE a reafirmat că susţine cu fermitate activitatea CPI, pe care o consideră un pas important în vederea aplicării dreptului umanitar internaţional şi a respectării drepturilor omului. 

 

▪ Lucrările summit-ului desfăşurat între liderii Uniunii Europene şi reprezentanţii a cinci ţări din Balcanii de vest

 

La reuniunea desfăşurată la solicitarea preşedinţiei elene a UE au participat liderii celor 25 de ţări care vor face parte din Uniunea extinsă, ai celor trei ţări candidate la UE (Bulgaria, România şi Turcia) şi ai celor cinci state din Balcani: Albania, Macedonia, Serbia-Muntenegru, Bosnia-Herţegovina şi Croaţia. 

Reprezentanţii UE au asigurat ţările din Balcani de faptul că se vor putea alătura pe viitor unei uniuni prospere, dar le-au avertizat că trebuie să depună eforturi susţinute pentru a realiza reforme în economie şi să lupte împotriva corupţiei şi a crimei organizate. "Criminalitatea organizată şi corupţia reprezintă obstacole reale pentru stabilitatea democratică, statul de drept, dezvoltarea economică şi dezvoltarea societăţii civile în regiune", se arată într-un document adoptat la finalul summit-ului UE-Balcani. Pentru Uniunea Europeană, este vorba de o reafirmare solemnă a faptului că statele din Balcani doresc să adere la o Uniune mare care se va extinde, începând din anul 2004, din Irlanda până la frontierele Rusiei. "Nu este posibil să existe o enclavă balcanică în Europa", a subliniat şeful diplomaţiei italiene, Franco Frattini. 

Uniunea Europeană a cerut reforme rapide în vederea instaurării în Balcani a democraţiei şi a unei economii de piaţă funcţionale. De asemenea, se solicită o accelerare a reformelor care vor permite stabilizarea unei regiuni încă fragile, aşa cum a demonstrat asasinarea premierului sârb, Zoran Djindjici. Liderii din UE cer o cooperare deplină a ţărilor din regiune cu Tribunalul Penal Internaţionale pentru fosta Iugoslavie de la Haga pentru judecarea persoanelor care au comis crime de război în timpul conflictelor civile care au afectat regiunea după destrămarea Iugoslaviei, în 1991. 

Deşi nu a prezentat un calendar pentru aderarea ţărilor din Balcani, UE a promis acordarea unui ajutor financiar pentru aceste state, din anul 1991 Uniunea acordând deja statelor din regiune printr-o serie de programe de asistenţă aproximativ şapte miliarde de euro. 

 

2. Reuniuni israeliano-americano-palestiniene pe probleme de securitate 

 

Oficiali israelieni şi palestinieni au purtat, la 18 iunie a.c., noi discuţii pe teme de securitate, calificate drept pozitive, în pofida faptului că Israelul nu a făcut concesii semnificative, a declarat Mohammad Dahlan, ministru delegat al Securităţii palestiniene. Întrevederea, care a vizat stabilirea unui plan în baza căruia Autoritatea Palestiniană ar prelua controlul anumitor sectoare din Fâşia Gaza, a avut loc în nordul Fâşiei Gaza. 

La finalul reuniunii, Mohammad Dahlan a anunţat că palestinienii au prezentat Israelului un program detaliat de măsuri de securitate care vor fi adoptate de forţele palestiniene, după o eventuală retragere israeliană din teritoriile ocupate. De asemenea, palestinienii au cerut libertate de mişcare în interiorul Fâşiei Gaza şi au solicitat ca şoseaua principală, care traversează de la nord la sud acest teritoriu, să fie redeschisă circulaţiei. Cu toate acestea, Israelul nu a acceptat decât redeschiderea unui segment al şoselei, pentru un număr redus de vehicule. De asemenea, Israelul a respins o cerere palestiniană de redeschidere a postului de frontieră Rafah, în sudul Fâşiei Gaza, care a fost închis din motive de securitate. 

Delegaţia palestiniană a subliniat necesitatea ca Israelul să înceteze crimele care-i vizează pe activiştii palestinieni. "Le-am solicitat să înceteze imediat toate asasinatele, iar Israelul a afirmat că va opri aceste acţiuni, însă rezervându-şi dreptul de a recurge la asasinate, în caz de urgenţă", a precizat responsabilul palestinian. 

În acelaşi context, în aceeaşi zi, la Gaza a avut loc o altă rundă de negocieri între premierul palestinian, Mahmud Abbas, şi înaltul Comitet care reuneşte cele trei facţiuni islamiste şi naţionaliste palestiniene. 

Unul dintre liderii mişcării radicale islamiste "Jihadul Islamic", Mohammed al-Hindi, a declarat că în cadrul reuniunii au fost discutate mai multe chestiuni, printre altele şi eventualitatea unui armistiţiu între cele două părţi, însă nu a fost adoptată nici o decizie finală. "I-am comunicat premierului palestinian faptul că rezistenţa reprezintă dreptul nostru, atâta timp cât ocupaţia israeliană continuă, dar noi ne-am declarat dispuşi să discutăm despre un armistiţiu faţă de civilii din ambele tabere", a adăugat Mohammed al-Hindi. 

Mahmud Abbas a propus crearea unei direcţii naţionale palestiniene, alcătuită din reprezentanţii celor 13 facţiuni, idee care va fi discutată în cadrul viitoarelor mese rotunde care vor avea loc la Gaza. În acest sens, premierul palestinian s-a întâlnit cu liderii propriei mişcări, "Fatah", condusă de preşedintele Autorităţii Palestiniene, Yasser Arafat.

La rândul său, un lider din cadrul mişcării islamiste palestiniene "Hamas", Ismail Abu Chanab, a declarat, la finalul reuniunii, că mişcarea sa va continua discuţiile privind un eventual armistiţiu şi că va examina propunerea lui M. Abbas în legătură cu crearea unei direcţii naţionale palestiniene. 

Secretarul american de stat, Colin Powell, i-a cerut, la 20 iunie a.c., premierului palestinian, Mahmud Abbas, să preia responsabilitatea pentru securitatea în nordul Fâşiei Gaza şi Bethleem, înainte ca grupările armate palestinene să proclame încetarea focului împotriva Israelului. 

Colin Powell a subliniat, la sfârşitul unei întrevederi cu premierul Mahmud Abbas, importanţa unei evoluţii cât mai rapide a situaţiei în vederea soluţionării problemelor din Fâşia Gaza şi Bethleem. Anterior, Israelul a propus să se retragă din aceste zone, cu condiţia ca M. Abbas să preia responsabilităţile asigurării securităţii, care ar trebui să se materializeze prin împiedicarea oricărui atac al grupărilor armate palestiniene, în special "Hamas", împotriva Israelului. "O astfel de evoluţie a situaţiei nu trebuie să depindă de rezultatele negocierilor pentru încetarea focului", a precizat C. Powell. 

În aceeaşi ordine de idei, Colin Powell, i-a cerut premierului palestinian, Mahmud Abbas, să declanşeze "cât mai rapid cu putinţă" procesul de reformă a serviciilor de securitate palestiniene. "I-am solicitat lui M. Abbas să treacă la o reformă foarte rapidă a serviciilor de securitate şi să prezinte planuri clare de preluare a controlului asupra zonelor autonome palestiniene din care se va retrage Israelul", a declarat oficialul american, care a precizat că "divergenţele dintre liderii israelieni şi palestinieni în legătură cu retragerea armatei israeliene din anumite zone autonome palestiniene s-au redus". 

Pe această temă, responsabili israelieni şi palestinieni din domeniul securităţii s-au întâlnit, la 19 iunie a.c., pentru a examina o eventuală retragere israeliană din nordul Fâşiei Gaza, urmând ca forţele palestiniene să preia controlul acestei regiuni. "Chiar dacă nu am stabilit într-un mod definitiv cum va decurge retragerea, negocierile au fost serioase. Consider că în acest moment divergenţele dintre cele două părţi s-au aplanat", a precizat şeful diplomaţiei americane. 

Cu prilejul unei conferinţe de presă comune a premierului israelian, Ariel Sharon, şi a Secretarului american de stat, Colin Powell, A. Sharon i-a cerut omologului său palestinian, Mahmud Abbas, să declanşeze o luptă reală împotriva terorismului, "pentru a dezarma grupările de acest gen şi a le distruge infrastructurile". "Este necesar să ne asigurăm că nu va mai rămâne nici o organizaţie teroristă", a spus A. Sharon, referindu-se la negocierile pe care M. Abbas le poartă cu grupările teroriste palestiniene pentru a le convinge să pună capăt atacurilor. "Este vorba despre măsuri vitale care sunt importante pentru Cabinetul condus de Mahmud Abbas. Aceasta este o condiţie care ne va permite să trăim în pace", a apreciat liderul israelian, avertizând că "atât timp cât terorismul va continua, nu pot avea loc negocieri". Pe de altă parte, C. Powell a subliniat că măsurile cu caracter limitat adoptate de Siria, în urma presiunilor Statelor Unite, împotriva grupărilor palestiniene "sunt total inadecvate şi nu pot conduce la îmbunătăţirea situaţiei din regiune". 

 

3. Procesul de restructurare a Alianţei Nord-Atlantice 

 

La încheierea unei conferinţe de două zile desfăşurată la cartierul general al SHAPE din Belgia în perioada 18-19 iunie a.c., oficialii NATO au apreciat că "procesul de restructurare a Alianţei Nord-Atlantice, precum şi noile angajamente operaţionale asumate de NATO, îi vor obliga pe membrii organizaţiei să se mute cu rapiditate de la un teatru de operaţiuni la altul. Iar în condiţiile în care NATO va prelua în august a.c. conducerea Forţei Internaţionale pentru Asistenţă de Securitate din Afganistan (ISAF), ritmul nu se va reduce în viitorul apropiat". 

Comandanţii militari din ţările NATO au discutat, cu acest prilej, despre desfăşurarea de trupe din Afganistan, reorganizarea Alianţei, dar şi despre Forţa de Reacţie a NATO şi identitatea europeană de securitate şi apărare - o iniţiativă care repune în discuţie atât relaţiile transatlantice, cât şi viitorul rol al ţărilor europene în asigurarea securităţii internaţionale. Un alt subiect al discuţiilor de la sediul SHAPE a fost sprijinul acordat de Alianţă trupelor poloneze care vor fi desfăşurate în Irak, în cadrul unei forţe internaţionale de menţinere a păcii. 

Forţa de Reacţie, formată din 5.000 de militari, va fi funcţională în luna octombrie a.c. "Este important ca oamenii să vadă cum este. O vom crea şi o vom folosi ca exemplu", a afirmat generalul american James L. Jones, comandantul suprem al forţelor aliate din Europa. Această structură va integra unităţi de elită aeriene, terestre şi de marină din mai multe ţări, reunite sub o comandă comună, şi se află în centrul eforturilor NATO de a crea o capacitate de răspuns rapid şi flexibil în faţa terorismului şi a altor ameninţări. Propusă iniţial de SUA în anul 2002, forţa va fi extinsă în viitor şi ar putea deveni chiar o rezervă de zeci de mii de militari, la care Alianţa poate face apel în termen scurt. "Restructurarea NATO nu va avea loc peste noapte", au apreciat comandanţii militari, subliniind însă necesitatea acestei schimbări, în condiţiile în care "sarcinile Alianţei sunt în creştere, într-o lume în schimbare, confruntată cu noi ameninţări şi oportunităţi". 

La reuniunea NATO s-a hotărât ca reprezentanţii celor şapte ţări care vor adera în anul 2004 la Alianţa Nord-Atlantică să asiste cu regularitate la întâlnirile de elaborare a politicilor. România, Bulgaria, Slovacia, Lituania, Slovenia, Letonia şi Estonia vor avea statut de observator la Consiliul Nord-Atlantic până în momentul în care vor deveni membri cu drepturi depline ai Alianţei, în mai 2004. 

Comentând hotărârile reuniunii NATO, analiştii politici au remarcat că SUA dovedesc faptul că încă mai au nevoie de NATO, prelugind existenţa Alianţei prin noi misiuni în Afganistan şi Irak şi sugerând, pentru prima dată, posibilitatea unei desfăşurări în Orientul Mijlociu. Chiar dacă trimiterea unor trupe NATO care să acţioneze ca forţă-tampon între forţele israeliene şi combatanţii palestinieni este foarte nesigură, această posibilitate a fost adusă în discuţie atât de ministrul francez de externe, Dominique de Villepin, cât şi de către secretarul general al ONU, Kofi Annan. 

Dorinţa de a oferi o nouă viaţă Alianţei Nord-Atlantice se concretizează şi prin intenţia de sporire a capacităţii Forţei de reacţie a NATO. Această forţă, cu efective iniţiale de 5000-6000 de militari, ilustrează, potrivit analiştilor, o importantă reformă a structurii de comandă, "NATO nu mai are nevoie de divizii masive pentru a face faţă tancurilor Pactului de la Varşovia, ci de forţe rapide, flexibile şi echipate cu tehnologie de ultimă oră". 

Această evoluţie, dorită şi condusă de SUA, se desfăşoară în paralel cu o vastă restructurare a forţelor americane amplasate în Europa. Viziunea strategică americană include o reevaluare a zonelor care prezintă ameninţări, luând în considerare şi voinţa politică de a consolida "noua Europă", aliată a SUA, Polonia, România şi Bulgaria dorind să găzduiască baze americane, în detrimentul Germaniei, care, după încheierea războiului rece, şi-a pierdut o mare parte din importanţa strategică. 

Analiştii au mai subliniat faptul că ţările europene asistă la toate aceste schimbări, fără a avea vreun cuvânt de spus, iar Franţa, care doreşte să pună capăt procesului rapid de degradare a relaţiilor cu Statele Unite, a devenit adepta unei noi doctrine diplomatice - pragmatismul. Această situaţie demonstrează faptul că încercările de a contracara, pe termen lung, voinţa SUA au o eficienţă redusă. Aceştia au mai afirmat că extinderea rolului NATO este totuşi înşelătoare, dând drept exemplu trimiterea unei Forţe europene de stabilizare în Congo. Atât SUA, cât şi Secretarul general al NATO, George Robertson, şi-au exprimat nemulţumirea faţă de atitudinea Franţei în acest caz. "Nu ne putem opune unei operaţiuni umanitare, dar ceea ce ne deranjează este metodologia de lucru: Franţa a declarat că este vorba despre o forţă internaţională, sub forma unei coaliţii de voluntari, dar apoi a fluturat steagul european în această operaţiune", a declarat oficialul NATO. Franţa şi alţi membri UE au contestat formulările potrivit cărora forţele europene pot interveni militar doar "acolo unde nu este angajată Alianţa Nord-Atlantică", ceea ce oferă un fel de poziţie privilegiată pentru NATO. 

 

4. Raportul anual al Institutului Internaţional de Cercetare pentru Pace de la Stockholm (SIPRI) 

 

Potrivit raportului anual al SIPRI, dat publicităţii la 17 iunie a.c. la Stockholm, se apreciază faptul că "numărul conflictelor a scăzut în anul 2002, pentru prima dată în ultimii patru ani, dar sentimentul de insecuritate s-a intensificat în întreaga lume, din cauza ameninţărilor teroriste. Noul sentiment de nesiguranţă nu reflectă o sporire clară a ameninţărilor sau a conflictelor, după încheierea războiului rece fiind realizate progrese reale în direcţia reducerii acestora. Nesiguranţa provine mai degrabă dintr-o percepere corectă a faptului că teroriştii, armele de distrugere în masă şi statele considerate periculoase pot reprezenta ameninţări asimetrice chiar la adresa celor mai puternice ţări. Acest lucru este corelat şi cu postulatul eronat conform căruia sursele acestor ameninţări au întotdeauna legături între ele". 

Institutul Internaţional de Cercetare pentru Pace de la Stockholm a monitorizat, pe parcursul anului 2002, 21 de conflicte majore, în 19 puncte ale globului, majoritatea situate în Africa şi Asia, în timp ce în 2001 fuseseră semnalate 24 de conflicte, în 22 de zone diferite. SIPRI consideră majore conflictele în care este contestat un guvern şi/sau un teritoriu şi în care cel puţin una dintre părţi este un guvern sau un stat, iar confruntările au provocat moartea a peste 1000 de persoane în decurs de un an. 

Conflictul dintre India şi Pakistan este singurul conflict activ între două state. "Testele nucleare efectuate de India şi Pakistan în 1998 au agravat în mod radical condiţiile de securitate în care trăiesc miliarde de persoane pe continentul asiatic. De atunci, cele două ţări au continuat să se angajeze într-o cursă a înarmărilor lentă, dar constantă", se afirmă în raportul SIPRI. În document se apreciază că şi conflictele din Cecenia, Columbia, Nepal şi cel din teritoriile palestiniene şi Israel s-au intensificat pe parcursul anului 2002, în timp ce conflictele din Republica Democratică Congo, Sri Lanka, Somalia şi Sudan s-au apropiat de soluţionare. 

Institutul suedez apreciază că atentatele din 11 septembrie 2001 din Statele Unite au influenţat situaţia din mai multe zone ale globului, dând drept exemplu intervenţia americană din Afganistan. "În Africa, Statele Unite, îngrijorate de posibilele legături dintre celulele reţelei Al-Qaida şi organizaţiile fundamentaliste islamice locale, au acordat o mai mare atenţie evoluţiei conflictelor din Sudan şi din Somalia. Acest lucru a avut ca rezultat exercitarea unor presiuni considerabile asupra părţilor beligerante în aceste două conflicte, iar la sfârşitul anului 2002, existau perspective de rezolvare în ambele crize", se precizează în raport. 

"Aceste intervenţii au fost percepute drept o concretizare a voinţei Statelor Unite de a-şi apăra statutul de singură superputere, urmărind, atacând şi, în caz de necesitate, aplicând măsuri de anticipare împotriva celor care ar putea reprezenta ameninţări. Şi aliaţii SUA sunt cel puţin la fel de îngrijoraţi ca şi adversarii acestora, vrând să ştie dacă Statele Unite vor merge în continuare în această direcţie", concluzionează raportul SIPRI, care adăugă faptul că "Uniunea Europeană, principala contrapondere economică a SUA, nu este capabilă încă (şi nici nu va fi în viitorul apropiat) să ofere un echilibru sau o alternativă în materie de securitate". 

